JUDr. **Ladislav Tichý** (\* 3. február 1956, Ružomberok) je slovenský prokurátor. V rokoch 2011 – 2013 pôsobil po skončení funkčného obdobia Dobroslava Trnku ako zastupujúci generálny prokurátor, v tom čase aj ako prvý námestník generálneho prokurátora.

Životopis
---------

V roku 1984 absolvoval štúdium Právnickej fakulty Univerzity Komenského v Bratislave, kde následne v roku 1986 zložil aj rigoróznu skúšku a získal titul doktor práv. 1. mája 1986 nastúpil ako právny čakateľ na Obvodnú prokuratúru Bratislava IV, o mesiac neskôr bol preložený na Obvodnú prokuratúru Bratislava V, kde bol v decembri 1987 ustanovený do funkcie prokurátora. Od augusta 1990 bol prokurátorom Mestskej prokuratúry v Bratislave a od júna 1992 po štvormesačnej stáži prokurátorom Generálnej prokuratúry na netrestnom úseku. V roku 1996 nastúpil ako prokurátor na občianskosúdne oddelenie so zameraním na obchodné právo, byty, nebytové priestory, exekúcie, čl. IV. konkurz a vyrovnanie. Od 1. apríla 2004 pôsobil ako vedúci občianskosúdneho oddelenia netrestného odboru Generálnej prokuratúry, neskôr ako 1. námestník generálneho prokurátora.

3. februára 2011 nahradil vo funkcii generálneho prokurátora Dobroslava Trnku, ktorému sa skončilo funkčné obdobie. Funkciu zastával až do vymenovania nového generálneho prokurátora Jaromíra Čižnára 17. júna 2013.

V súčasnosti (2020) Tichý pracuje znova ako radový prokurátor na Generálnej prokuratúre SR.

Kritika
-------

S jeho pôsobením vo funkcii zastupujúceho generálneho prokurátora sa spája nečinnosť v súvislosti s kauzami najmä okolo Mariana Kočnera. Bola medializovaná informácia o tom, že si písal SMS s Mariánom Kočnerom, kde mu práve Kočner písal, ako veľmi má prelustrovaných všetkých novinárov na Slovensku. Tichý napriek tomu nespísal žiadny úradný záznam, ktorý by bol podkladom pre orgány činné v trestnom konaní na začatie trestného stíhania Mariana Kočnera. Tichý sa doposiaľ k predmetnej komunikácii s Kočnerom vyjadroval len veľmi zdržanlivo. Popiera ale, že by s ním rozoberal profesionálne otázky a tvrdí, že o sledovaní novinárov nič nevedel. Jedinú osobnú zodpovednosť z toho celého vyvodil takú, že sa vzdal svojej funkcie zástupcu riaditeľa Justičnej akadémie.

Referencie
----------

1. 1 2  SITA. Prvým námestníkom šéfa prokurátorov sa stal Ladislav Tichý. *sme.sk* (Bratislava: Petit Press), 2005-12-13. Dostupné online [cit. 2020-08-12]. ISSN 1335-4418.
2. 1 2  Ladislav Tichý. In:  *Osoby, ktoré získali titul na UK* [online]. Bratislava: Univerzita Komenského, [cit. 2020-08-12]. Dostupné online. [nefunkčný odkaz]
3. ↑   *Generálni prokurátori Slovenskej republiky* [online]. Bratislava: Generálna prokuratúra SR, 2013-12-03, rev. 2020-08-12, [cit. 2020-08-12]. Dostupné online. Archivované 2020-06-17 z originálu.
4. ↑  TASR. Trnku vo februári nahradí jeho prvý námestník Tichý. *sme.sk* (Bratislava: Petit Press), 2011-01-12. Dostupné online [cit. 2020-08-12]. ISSN 1335-4418.
5. ↑  BENEDIKOVIČOVÁ, Mária; BURČÍK, Matúš; TÓDOVÁ, Monika. Smer dostal svojho prokurátora, Čižnár sa zameria na bité ženy a dane. *sme.sk* (Bratislava: Petit Press), 2013-07-17. Dostupné online [cit. 2020-08-12]. ISSN 1335-4418.
6. ↑  Nadácia Zastavme korupciu,; MAKAROVÁ, Xénia. Nielen sudcovia a Trnka. Kočner mal na povel ďalšieho prokurátora. *INDEX* (Bratislava: Petit Press), 2020-03-17. Dostupné online [cit. 2020-08-12].
7. ↑  TASR. Mám záujem naďalej pôsobiť ako prokurátor Generálnej prokuratúry, povedal Ladislav Tichý. *pravda.sk* (Bratislava: Perex), 2019-06-10. Dostupné online [cit. 2020-08-12]. ISSN 1336-197X.

Autoritné údaje: * NK ČR: mub2017962058